Obama: Hech kim shaxsiyati va e'tiqodi sabab nishonga olinmasligi kerak 
Prezident Barak Obama uch kun oldin Shimoliy Karolina shtatida yuz bergan qotillik, uch musulmonni hayotdan olib ketgan jinoyatni vahshiylik va qabihlik deb atadi.
"AQShda hech kim shaxsiyati, ko'rinishi va e'tiqodiga qarab nishonga olinmasligi kerak", - deydi Obama. Prezident va rafiqasi Mishel o'lganlarning oilasiga hamdard ekanini aytmoqda. 23 yoshli Dia Barakat, uning rafiqasi, 21 yoshli Yusor Abu Salha va singlisi, 19 yoshli Razan Abu Salhaning o'limida 46 yoshli qo'shnisi Kreyg Stiven Hiks ayblanmoqda. Hozirda Federal qidiruv byurosi ham tergov boshlagan. Jamoatchilik orasida keng tarqalgan fikr shuki, Hiks arab talabalarni musulmonligi va "kelgindi" bo'lgani uchun o'ldirgan. Bu jinoyatni terrorizm deb baholayotganlar ham bor. Ular Amerika ommasi va hukumatini musulmonlar taqdiriga befarqlikda, ularning yoppasiga o'ldirilganini mudhish voqea sifatida ko'rmayotganlikda ayblaydi. Talabalar va qo'shni anchadan beri mashina qo'yish uchun joy talashib kelgan. Marhumlarning yaqinlari ular aynan musulmon ekani uchun o'ldirildi deya Hiksni nafrat va adovatda qoralamoqda. Shimoliy Karolina universiteti va uning atrofida yashovchi aholi voqeadan dahshatda. Oliygohda yuzlab musulmonlar bilim oladi va ishlaydi. Dia Barakat va Razan Abu Salha bu universitetda tahsil olar, Yusor Abu Salha esa shu yilning kuzida o'qishni boshlash harakatida yurgan edi. AQSh qonunlariga ko'ra, nafratga asoslangan jinoyat zaminida din, irq, millat, jins, jismoniy ojizlik yoki gomoseksuallarga qarshi munosabat yotadi. 2013-yilda mana shunday jinoyatlardan 6900 tasi sodir etilgan. 165 holatda musulmonlarga nisbatan salbiy munosabat jinoyatga turtki bergan.